मंगलवार को बैराज से दोपहर 2 बजे सबसे अधिक करीब 6.41 लाख क्यूसेक पानी छोड़ा गया। पानी छोड़ने का आलम यह रहा कि बैराज से लगातार 10 घंटे तक 6 लाख क्यूसेक से अधिक पानी हर घंटे छोड़ा जाता रहा। उसके बाद जलस्तर में कमी आ गई। केंद्रीय जल आयोग के अनुसार बुधवार दोपहर 1 बजे यमुना का जलस्तर खतरे के निशान 204.83 मीटर को पार कर गया। रात 8 बजे यमुना का जलस्तर 205.08 मीटर तक पहुंच गया था। आयोग का कहना है कि गुरुवार शाम 7 बजे यमुना का स्तर अधिकतम 205.60 मीटर पर पहुंच जाएगा। यह लेवल करीब 5-6 घंटे तक रहेगा, फिर उसके बाद यमुना के स्तर में कमी आनी शुरू हो जाएगी।
आयोग ने संभावना जताई थी कि यमुना का स्तर 206 के आसपास पहुंच सकता है, लेकिन उसका कहना है कि बैराज से छोड़ा गया पानी जब राजधानी में पहुंचा, उस समय यमुना का खतरे के निशान से एक मीटर कम था, जबकि पिछले साल लगभग इतना पानी छोड़े जाने से यमुना का जलस्तर इसलिए अधिक बढ़ गया था, क्योंकि उस वक्त यमुना खतरे के निशान के आसपास बह रही थी। आयोग ने इस बात पर राहत जताई है कि पहाड़ी इलाकों में बारिश अचानक कम हो गई है, इसलिए संभावना जताई जा रही कि आगामी दिनों में बाढ़ का खतरा शायद न रहे।
मुख्यमंत्री शीला दीक्षित व राजस्व मंत्री डॉ. अशोक कुमार वालिया ने बाढ़ से निपटने की तैयारियों का जायजा लिया और सभी संबंधित एजेंसियों से राहत के समन्वित प्रयास करने को कहा। उन्होंने अफसरों को यह भी निर्देश दिए कि बाढ़ में जान-माल का कोई नुकसान न हो। उन्होंने यह भी कहा कि सभी इंतजाम दुरुस्त हैं और संबंधित विभागों के कर्मचारियों को तीन पालियों में लगाया गया है, ताकि राहत सेवाएं 24 घंटे उपलब्ध रहें। डॉ. वालिया ने बताया कि निचले इलाके से लोगों को सुरक्षित निकालने और राजस्व विभाग द्वारा लगाए गए टेंटोंं में आश्रय देने का काम शुरू कर दिया है।